Քլարենս Նեշ

Քլարենս Նեշ (անգլ.՝ Clarence Nash, դեկտեմբերի 7, 1904(1904-12-07), Watonga, Օկլահոմա, ԱՄՆ - փետրվարի 20, 1985(1985-02-20), Լոս Անջելես, Կալիֆոռնիա, ԱՄՆ), ամերիկացի հնչյունավորող դերասան։ Դոնալդ բադի առաջին պաշտոնական ձայնը այս կերպարի հայտնվելուց ի վեր (1934) մինչև 1983 թվականը։


== Կենսագրություն ==
Քլարենս Չարլզ Նեշը ծնվել է 1904 թվականի դեկտեմբերի 7-ին Օկլահոմա նահանգի Ուաթոնգ քաղաքում։ Դեռևս դեռահաս ծնողների հետ տեղափոխվել է Կալիֆոռնիա։ Ավագ դպրոցն ավարտելուց հետո ապրուստ է վաստակել՝ Լոս Անջելեսի դպրոցների մոտ պոնիի լծված կառքով պտտվելով և  թռչունների ու կենդանիների ձայները նմանակելով։ 1920-ական թվականների վերջին KHJ ռադիոկայանում վարել է The Merrymakers սեփական շոուն։ 1932 թվականին նրան անձամբ նկատել է Ուոլթ Դիսնեյը, որը Նեշին հրավիրել է լսումների՝ հիացած լինելով դերասանի ձայնով։ Նեշը որպես հնչյունավորող դերասան աշխատանք է ստացել Դիսնեյ ստուդիայում, և նրա առաջին աշխատանքը դարձել է «Փոքրիկ իմաստուն հավիկը» մուլտֆիլմը, որտեղ հնչյունավորել է նոր կերպարին՝ Դոնալդ բադին։ Նեշը դարձել է այս կերպարի պաշտոնական ձայնը և նրան հնչյունավորել է կես դար։ Այն բանի շնորհիվ, որ Դոնալդ բադի ձայնը չափազանց անսովոր էր, ինքնատիպ, ինչպես ընկալման, այնպես էլ պատճենման համար, Նեշը ինքն է կրկնօրինակել Դոնալդին այլ երկրներում նրա մասնակցությամբ մուլտֆիլմեր ցուցադրելու համար («Ես սովորել եմ կռնչալ ֆրանսերեն, իսպաներեն, պորտուգալերեն, ճապոներեն, գերմաներեն և չինարեն»,- ասել է նա)՝ օգտագործելով հնչյունային այբուբենը։
1937 թվականին գումար կուտակելով՝ Նեշը կնոջ հետ տուն է գնել Գլենդել քաղաքում, որտեղ և ապրել է ամբողջ կյանքում («Մենք չենք ամուսնացել փողի պատճառով. ես ունեի 10 ցենտ, Մարգարեթը՝ 50»,- ասել է նա»)։ 1950-ական թվականների կեսերին Նեշը էկրանին սկսել է զգալիորեն ավելի քիչ հայտնվել, 1971 թվականին թոշակի է գնացել, չնայած 1980-ականների սկզբին ևս մեկ անգամ հայտնվել է էկրաններին։ Բացի հնչյունավորող դերասանի պաշտոնական աշխատանքից, Նեշը կամավոր այցելել է մանկական հիվանդանոցներ, մանկատներ՝ պարզապես ծանր հիվանդ երեխաներին Դոնալդ բադի ձայնով զվարճացնելու համար։
Երբ պարզ է դարձել, որ տարիքի պատճառով Նեշը շուտով չի կարողանա հնչյունավորել Դոնալդ բադին, նա մի քանի դերասաններից խումբ է հավաքել, որոնց սկսել է սովորեցնել Դոնալդի անկրկնելի ձայնը։ Այս դժվարին գործում ամենամեծ հաջողությունները ցույց է տվել Թոնի Անսելմոն, որը և այս պաշտոնում դարձել է Նեշին հաջորդողը․ 1986 թվականից մինչև այսօր Անսելմոն Դոնալդ բադի պաշտոնական ձայնն է։
1983 թվականին Նեշը ստացել է «Վինզոր Մաքքեյի» մրցանակը։


== Անձնական կյանք և մահ ==
1930 թվականի հունվարի 25-ին Նեշ Քլարենսը ամուսնացել է Մարգարեթ Ի․ Շիմանսի հետ (1910-1993)։ Ամուսինները 55 տարի ապրել են միասին, մինչև դերասանի մահը։ Զույգը ունեցել է երկու դուստր՝ Քեյ Հյուզը և Պեգի Հալբրատը։
1985 թվականի փետրվարի 20-ին Նեշ Քլարենսը մահացել է Providence Saint Joseph Medical Center հիվանդանոցում (Բըրբանք) լեյկեմիայից։ Թաղված է San Fernando Mission Cemetery գերեզմանատանը (Միշն Հիլզ)։ Նեշի մահից ութ տարի անց մահացել է Մարգարեթը, նրանք թաղված են կողք-կողքի, նրանց գերեզմանաքարի վրա ստիլիզացված սրտի ֆոնի վրա պատկերված են Դոնալդ և Դեյզի բադերը՝ իրար ձեռք բռնած։
Մահվան պահին Նեշը բացի երկու դստրերից ունեցել է ութ թոռ և հինգ ծոռ։


== Ընտրված ֆիլմագրություն ==
Կես դար տևած իր կարիերայի ընթացքում Նեշ Քլարենսը հնչյունավորել է գրեթե 200 մուլտֆիլմեր և մուլտսերիալներ՝ շատ դեպքերում տիտրերում առանց հիշատակելու։


== Մուլտֆիլմեր և մուլտսերիալներ ==


== Այլ աշխատանքներ ==
1941՝ Անզիջող վիշապը / The Reluctant Dragon՝ Կամեո / Դոնալդ բադ
1952՝ Աշխարհի ամենամեծ շոուն / The Greatest Show on Earth՝ Հանդիսատեսը կրկեսում(տիտրերում նշված չէ)
1956՝ Օր Դոնալդ բադի կյանքից / A Day in the Life of Donald Duck (մուլտսերիալի էպիզոդ «Դիսնեյլենդ»)՝ այստեղ անիմացիոն Դոնալդը անձամբ է հանդիպում Քլարենս Նեշի հետ, և նրանք զրույց են ունենում բարձրացված ձայների վերաբերյալ՝ կապված հերոսի առանձնահատուկ ձայնի հետ
1979՝ Mickey Mouse Disco՝ երաժշտական ալբոմ, երգի կատարում Macho Duck
1984՝ Դոնալդ բադի ծննդյան 50-րդ տարեդարձը/ Donald Duck's 50th Birthday՝ Դոնալդ բադ / Կամեո


== Փաստեր ==

Քլարենս Նեշին հաճախ սխալմամբ են վերագրում Դոնալդ բադի Disco Duck ելույթում (1976)՝ իրականում նրան այստեղ հնչունավորել է Ռիկ Դիսը։


== Ծանոթագրություններ ==